का ‘चुप रहे म भलई हे’ के जमाना आ गे हे?
काकर-काकर मुंह ल बंद करबे। बहुमत के जमाना हे। चारझन मिलके कहिं दिही के महंगई नइये, सबके बने दिन आ गे हे, त वो गरीब ल मानेच ल परही। नइ माने के वोकर करा अउ कोनो चारा नइये। जादा बोल दिही त वोला देसदरोही घलो कहि सकत हें। अइसे चिचियाहीं के वोला अपराधी बता दे जाही।
रायपुर
Updated: September 12, 2022 04:28:29 pm
‘सखी सइंया तो खूब ही कमात हे, महंगाई डायन खाये जात हे।’ जेन ल देखबे तन ह महंगई को रोना-रोवत हें। फेर, का मजाल हे सरकार चलइयामन के कान न जुआं रेंग जाए। मनमाने बाढ़त महंगई के समरथन करइया घलो एक ले सेक हें। कहिथें ना ‘सावन के अंधरा ल चारों कोति हरियर-हरियर दिखथे।’ जेकर पेट भरे हे वोला कइसे भूखन मरत लोगन के पीरा समझ म आही। जेकर खिंसा, तिजोरी भरे हे। जन्मजात ददा-बबा, पुरखा के धन-दौलत, जमीन-जायदाद मिले हे। बडक़ा धंधा-पानी हे, नौकरी-चाकरी हे, तेमन ल महंगई के आंच ह कइसे जनाही। ऐमन सब ल छोड़छाड़ के गरीबमन कस रहि के देखंय। चारेच दिन म तेल-नून के भाव पता चल जही। एक जुवर खाय के जुगाड़ करे म वोमन ल अपन ममा दाई के सुरता आ जही।
मितान! काकर-काकर मुंह ल बंद करबे। बहुमत के जमाना हे। चारझन मिलके कहिं दिही के महंगई नइये, सबके बने दिन आ गे हे, त वो गरीब ल मानेच ल परही। नइ माने के वोकर करा अउ कोनो चारा नइये। जादा बोल दिही त वोला देसदरोही घलो कहि सकत हें। अइसे चिचियाहीं के वोला बडक़ा अपराधी बता दे जाही। जेल घलो भेजवा सकत हें। माफी मंगवा सकत हें।
सिरतोन! गरीबमन बर महंगई ह कोनो नवा दुलहिन थोरे हे कि पहिली पइत वोकर मुंह देखत हें। महंगई ह तो गरीबमन ल दुलहिन के संग दहेज म मिलथे, कस किस्सा हे। तब के जमाना म तब जइसे महंगई रिहिस अउ अब के जमाना म अब जइसे महंगई हे। महंगई के संग-संग सिरिफ चेहरा-मोहरा बदले हे, वोकर रंग-ढंग वइसने हे। फेर, ए पइत अंधेरच होगे हे। ऊपर ले महंगई ल बने कहइया घलो पइदा होगे हें। याने ‘मार घलो खा अउ चुप घलो रह।’
मितान! लागथे, जेकरमन के हाथ म सत्ता हे, वोकर समरथकमन ल कुछु भी बोले, कहे के लाइसेंस मिले गे हे। काली जेन बात ल वोमन गलत काहंय, आज उही बात ल सहीं बतावत हें। का सत्ता म बइठे ले गलत बात ह सही हो जथे? का सत्ता के निसा अइसने होथे?
सिरतोन! कतकोन महंगई बाढ़ गे हे, तभो ले लोगनमन कोनो जिनिस ल बिसाय बर नइ छोड़त हें। बजार म भीड़ नइ कमतियाय हे। गिराहिक बादर ले थोरे टपकथे, हमरेमन के बीच ले ही निकल के आथें। त फेर अइसन म महंगई कइसे कमतियाही?
जब महंगई के सेती गरीबमन खाय-पीये बर छोड़ दिहीं त वोकरमन के मरना खच्चित हे। तेकर सेती वोमन मजबूरी म महंगई के बीच म घलो मर-मर के जिये बर सीख जथें। फेर, वोकरमन के वोट ले बने ‘सरकार’ ल कुछु फरक नइ परय, त अउ का-कहिबे।
का ‘चुप रहे म भलई हे’ के जमाना आ गे हे?
पत्रिका डेली न्यूज़लेटर
अपने इनबॉक्स में दिन की सबसे महत्वपूर्ण समाचार / पोस्ट प्राप्त करें
अगली खबर
hne_Deva hne_Deva awa_Deva eng_Latn hne_Deva hne_Deva hne_Deva hne_Deva hne_Deva hne_Deva hne_Deva awa_Deva hin_Deva hin_Deva